Broj: 711-I-453-P-254-20/21-04-11

Zagreb, 12. ožujka 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Maria Madunića, pomoćnika mora, prometa i infrastrukture**,na 118. sjednici, održanoj 12. ožujka 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Maria Madunića, pomoćnika mora, prometa i infrastrukture, povodom navoda iz prijave zaprimljene pod brojem: 711-U-4084-P-254/20-01-2 dana 9. studenog 2020.g, u kojoj se iznose okolnosti izvedbe ulaza u dvorište u Gornjostupničkoj ulici u Zagrebu, neće se pokrenuti, s obzirom da navodi iz prijave ne upućuju da je postupanjem ili propustom dužnosnika u konkretnom slučaju došlo do moguće povrede odredbi ZSSI-a.**

Obrazloženje

Protiv dužnosnika Maria Madunića, pomoćnika mora, prometa i infrastrukture, podnesena je dana 9. studenog 2020.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-4084-P-254/20-01-2. Povodom navedene prijave otvoren je predmet broj P-254/20. U prijavi se u bitnom navodi kako se podnositelj žalio prijavljenom dužnosniku na visinsku izvedbu ulaza u dvoriste u Gornjostupnickoj ulici, na sto je dobio pisani odgovor koji dostavlja u privitku. Podnositelj ističe kako se u odgovoru navodi da je ulaz u dvorište isproban vozilom Hyundai I30, koji podnositelj ne vozi.

Članak 3. stavak 1. podstavak 26. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15.) propisivao je da su pomoćnici ministara dužnosnici u smislu navedenog Zakona. Zakonom o sustavu državne uprave („Narodne novine“ broj: 66/19.), koji je stupio na snagu 18. srpnja 2019.g., propisano je da su državni dužnosnici u tijelima državne uprave ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu. Navedeni Zakon dalje propisuje kako upravnom organizacijom u sastavu ministarstva rukovodi ravnatelj, za uprave, zavode, ravnateljstva i urede, kao rukovodeći državni službenik. Člankom 69. stavkom 2. navedenog Zakona propisano je da pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja upravnih organizacija u sastavu ministarstava. Uvidom u Registar dužnosnika, koji ustrojava i vodi Povjerenstvo, utvrđeno je da Mario Madunić obnaša dužnost pomoćnika ministra mora, prometa i infrastrukture od 18. veljače 2016.g. te je slijedom ranije navedenog, povodom obnašanja navedene dužnosti, obvezan postupati sukladno odredbama ZSSI-a

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Člankom 39. stavkom 4. ZSSI-a propisano je da se podnositelju prijave jamči zaštita anonimnosti.

Uvidom u očitovanje Ministarstva mora, prometa i infrastrukture, Uprave kopnenog prometa i inspekcije, koje je dostavljeno uz predmetnu prijavu, utvrđeno je kako se istim podnositelj obaviještava da je Ministarstvo mora, prometa i infrastrukture, Uprava kopnenog prometa i inspekcije, Sektor inspekcije sigurnosti cestovnog prometa i cesta, Služba inspekcije sigurnosti cesta i žičara, dana 28. listopada 2020.g. sukladno zakonskim ovlastima, izvršila ponovni inspekcijski nadzor Gornjostupničke ulice, o čemu je sastavljen zapisnik. Nadzorom je utvrđeno da je kolni ulaz izveden sukladno projektnoj dokumentaciji i dobivenoj građevinskoj dozvoli, te da predmetna dionica ima privremenu uporabnu dozvolu. Naknadnim spuštanjem i prilagođavanjem betonskih rampi smanjena je visinska razlika između kolnika i pješačko-biciklističke staze koja udovoljava uvjetima za njegovo sigurno korištenje. Na predmetnom mjestu, sa službenim automobilom marke Hyundai 130, provjerena je mogućnost ulaska i izlaska na prilaz, pri čemu nije utvrđeno zapinjanje donjeg postroja automobila na asfaltnu podlogu. S obzirom da je na predmetnoj dionici državne ceste dozvoljena brzinu kretanja od 50 km/h. prilikom ulaska i izlaska na prilaz, nije postojala opasnost on naleta na vozilo, jer je preglednost drugih sudionika u prometu zadovoljavajuća. U očitovanju se zaključno navodi kako je člankom 52. Zakona o cestama („Narodne novine“, broj: 84/11. 22/13, 54/13. 148/13. 92/14 i 110/19) uređeno prilagodavanje priključka i prilaza na javne ceste, pri čemu troškove prilagodavanja priključka, odnosno prilaza snosi ovlaštenik prava građenja ili vlasnik nekretnine koja se spaja na javnu cestu.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, može se smatrati da utječe ili može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Imajući u vidu cilj i svrhu ZSSI-a, propisanu člankom 1. ZSSI-a, Povjerenstvo bi za utvrđivanje da je u postupanju dužnosnika došlo do povrede članka 7. ZSSI-a trebalo utvrditi okolnosti iz koje proizlazi da je dužnosnik diskrecionom ocjenom unutar svojih nadležnosti, koristio svoju javnu dužnost za osobni probitak ili probitak osobe za koju se može smatrati da je s dužnosnikom interesno povezana.

Povjerenstvo obrazlaže da sadržaj zaprimljene prijave ne upućuje na okolnosti iz kojih bi proizlazila moguća povreda odredbi ZSSI-a od strane prijavljenog dužnosnika. Stoga je Povjerenstvo podnositelja dana 23. studenog 2020.g. pozvalo da u svrhu postupanja po zaprimljenoj prijavi, a kako bi se utvrdilo postoje li okolnosti koje upućuju na moguću povredu odredbi ZSSI-a, predmetnu prijavu dopuni i specificira na način da nevede koja točno radnja ili radnje prijavljeno dužnosnika upućuju da je isti počinio povredu ZSSI-a. Kako se podnositelj nije očiovao na upućeni dopis Povjerenstvo je dana 22. večljače 2021.g. istom uputilo i požurnicu, na koju se podnositelj nije očitovao do dana donošenja predmetne Odluke.

Slijedom navedenog, Povjerenstvo nije steklo saznanja koja bi upućivala na moguću povredu odredbi ZSSI-a od strane dužnosnika Maria Madunića te je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Mario Madunić, elektroničkom dostavom
2. Podnositelju prijave, poštom na dostavljenu adresu
3. Objava na internetskoj stranici Povjerenstva
4. Pismohrana